Joachim B. Olsen (LA), 2012-11-06:
Flot politisk håndværk må man sige
det her er
Det er fantastisk godt spin af regeringen.
Men det her handler altså om et lovforslag, hvor man bruger 115 mio. kr., uden at man skaber et eneste nyt job.
Der er til gengæld masser af diskrimination i det, hvor kontanthjælpsmodtagere bliver forfordelt, for de får ikke samme mulighed for at få et arbejde som folk, der er på vej ud af dagpengesystemet.
Jeg blev i går ringet op af en ung pige fra Horsens, der er på kontanthjælp, og hun var mildest taget rasende over det her lovforslag.
Hun kunne simpelt hen ikke se det rimelige i, at folk, hun konkurrerer med om at få et job, nemlig folk, der er på vej ud af dagpengesystemet, som har gået ledige i flere år, skal have en fordel frem for hende.
Og det er jo det, de får med det her lovforslag.
Det bliver der ikke snakket om.
Man kan også sige, at hele den her debat hviler på en underlig præmis, og det er også derfor, at der helt tydeligt er noget spin i det, for den hviler på en præmis om, at situationen på det danske arbejdsmarked lige nu er så bundfrossen, at det nærmest er umuligt at få sig et arbejde.
Her vil jeg gerne citere Det Økonomiske Råd, som kom med deres rapport i sidste uge, hvori de skriver: »Afgangsraten fra ledighed til beskæftigelse har de seneste to til tre år – trods den økonomiske krise – været på nogenlunde samme niveau, som for perioden 2005-2006, som normalt anses for neutrale eller ligefrem højkonjunkturår.« Det vil sige, at det her handler grundlæggende om, at vi har en regering, som er så dårlig til at kommunikere, at den ikke har kunnet forklare befolkningen, at vi, på trods af at arbejdsløsheden er steget fra et historisk lavt niveau, hvori vi i en kort periode i 00'erne havde mangel på arbejdskraft, nu er i en situation, som må betegnes som en normal situation på det danske arbejdsmarked.
For den enkelte ledige er det selvfølgelig en katastrofe; det er der ingen tvivl om, ikke mindst fordi man, når man mister sit arbejde, må vinke farvel til kollegaer osv.
Det er en katastrofe.
Der er det bare sådan, at situationen på det danske arbejdsmarked ikke er af en sådan karakter, at den berettiger, at man laver sådan nogle snuptagsløsninger.
Det, der er virkeligheden, er jo, at den dagpengereform, som man vedtog for et par år siden, virker efter hensigten – forstået på den måde, at vi kan se, at langtidsledigheden falder markant i de her måneder.
Det er jo utrolig glædeligt, men den falder markant, fordi folk nu begynder at søge en lille smule bredere.
Det ved vi historisk set også var tilfældet, da man forkortede dagpengeperioden fra 7 år til 5 år og fra 5 år 4 år.
Det er jo glædeligt, at reformen virker i sig selv.
I går havde vi et samråd med beskæftigelsesministeren, og jeg spurgte konkret ind til, om det ikke er korrekt forstået, at der er tre scenarier for, hvad de her akutpenge vil blive brugt til.
Det første scenarie er, at de her penge får arbejdsgiverne til at ansætte langtidsledige, som er på vej ud af dagpengesystemet, frem for andre, som gerne vil have et arbejde, men som altså ikke begunstiges med det her statstilskud.
Det andet scenarie er, at de her penge resulterer i, at arbejdsgiverne får penge for at ansætte langtidsledige dagpengemodtagere, som de under alle omstændigheder ville have ansat.
Det er det, vi kan se sker lige nu, nemlig at langtidsledigheden falder.
Ministeren sagde, at det nok er det første scenarie, der vil gøre sig gældende, nemlig at de her penge vil betyde, at der bliver ansat nogle langtidsledige på bekostning af nogle andre ledige.
Hvis det er Danmark, når det er bedst, så ser det godt nok sløjt ud.
Vi stemmer nej til det her forslag.
Det vil vi gerne sige helt ærligt.
For det handler altså om, at man laver en hjemmeside, hvor man slår nogle job op; man opfordrer en bestemt gruppe ledige til at søge de her job – alle kan søge dem, men man opfordrer en bestemt gruppe ledige til at søge de her job – og hvis en arbejdsgiver ansætter dem, får arbejdsgiveren 25.000 kr. Problemet er løst, sagde finansministeren.
Jeg synes, det er beklageligt, at det her er ambitionsniveauet i det danske Folketing.
I stedet for at føre en offensiv vækstpolitik, hvor vi fokuserer på de ting, som vi rent faktisk kan gøre noget ved, nemlig sørge for at danske virksomheder kan udkonkurrere andre virksomheder rundtomkring i verden, så de ansætter nogle af de 160.000, som i dag er arbejdsløse, roder vi rundt med sådan noget her.
Jeg synes faktisk, det er småpinligt.
Men det er naturligvis godt spin, så tillykke med det.
Det er så også det, der er at sige til det.